《归乐堂》
宋代·韩元吉

百岁自逆旅，微官更周流，
应知归来乐，不减万户侯。
渊明一县尹，折腰憎督邮。
松菊绕东篱，田园事西畴。
素琴酌樽酒，稚子相献酬。
朱侯青云士，颇复有此不。
方为功名驱，乃与贤达侔。
筑堂寄閒暇，笑谈指林丘。
蕉黄间荔丹，蠔山荐新篘。
嗟我实休人，市朝亦淹留。
因君动佳兴，拟作汗漫游。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。